स्पेन में 16 साल की लड़कियां करा सकेंगी अबॉर्शन, टैबलेट से ढाई घंटे रुकेगा स्पर्म
स्पेन में 16 साल की लड़कियां करा सकेंगी अबॉर्शन, टैबलेट से ढाई घंटे रुकेगा स्पर्म
नमस्कार,
आज हम आपके और आपके परिवार की सेहत का ध्यान रखते हुए ‘वीकली हेल्थ ब्रीफ’ लेकर आए हैं। इसमें आपको देश और दुनिया की हेल्थ अपडेट्स, महत्वपूर्ण रिसर्च से जुड़े आंकड़े और डॉक्टरों की रेलेवेंट सलाह मिलेंगी। महज 2 मिनट में पढ़कर ही आपको सेहत से जुड़ी हफ्ते भर की जरूरी जानकारियां मिलेंगी और आप परिवार का बेहतर ख्याल रख पाएंगी।
स्पेन में होगा 16 साल की लड़कियों का अबॉर्शन, मां-बाप की परमिशन जरूरी नहीं
स्पैनिश संसद ने एक नया कानून बनाया है जिसके मुताबिक 16 साल या उससे ज्यादा उम्र की लड़कियां अपनी मर्जी से अबॉर्शन करा सकती हैं। इसके लिए उन्हें अस्पताल या मां-बाप रोक नहीं सकते।
बता दें कि स्पेन में सहमति से संबंध बनाने की न्यूनतम कानूनी उम्र 16 साल है। लेकिन अभी 16 साल की लड़कियों को अबॉर्शन का अधिकार नहीं मिला था। जिसके चलते कई लड़कियों को कम उम्र में मां बनना पड़ता था। इसके अलावा सेक्शुअल असॉल्ट की शिकार बनीं बच्चियों को भी इस समस्या से गुजराना पड़ता था। जिसे देखते हुए स्पेन की समानता मंत्री इरेन मॉन्टेरो ने नए कानून की घोषणा की।
इसके साथ ही स्पेन में पेड मेंस्ट्रूअल लीव की भी घोषणा की गई है। ऐसा करने वाला स्पेन यूरोप का पहला देश बन गया है।
स्पेन की इस खबर को पढ़ने के बाद पोल के माध्यम से अबॉर्शन पर अपनी राय देते चलिए...
गोरी महिलाओं को प्लास्टिक से डायबिटीज का खतरा ज्यादा
'यूनिवर्सिटी ऑफ मिशिगन' की एक नई रिसर्च में प्लास्टिक में पाए जाने वाले केमिकल को महिलाओं में बढ़ते डायबिटीज का कारण बताया गया है। प्लास्टिक को लचीला बनाने के लिए उसमें ‘पैथेलेट्स’ मिलाया जाता है। खाने-पीने के पैकेट से लेकर कॉस्मैटिक आइटम्स और खिलौने में इसका इस्तेमाल होता है।
लंबे समय तक इसके संपर्क में आने से महिलाओं को एलर्जी, तनाव और मोटापे का भी सामना करना पड़ सकता है।
नई रिसर्च में यह बात सामने आई है कि यह केमिकल महिलाओं की बॉडी में इन्सुलिन की मात्रा को तेजी से बढ़ा देता है। जिसके चलते टाइप-2 डायबिटीज का खतरा होता है।
रिसर्च में यह भी पाया गया है कि ‘पैथेलेट्स’ से गोरी महिलाओं को ज्यादा खतरा है। उन्हें इससे डायबिटीज होने का खतरा भी ज्यादा होता है।
पुरुषों के स्पर्म को ढाई घंटे रोक देगी एक टैबलेट, चूहों पर सफल रहा प्रयोग
अभी तक ज्यादातर गर्भनिरोधक उपाय महिलाओं के लिए ही हैं। लेकिन अब अमेरिका के वैज्ञानिकों ने एक ऐसी टैबलेट बनाई है जो पुरुषों के स्पर्म को ढाई घंटे के लिए रोक देगी। पहले चूहों पर इसका प्रयोग किया गया, जो पूरी तरह से सफल रहा।
यह टैबलेट स्पर्म के शुक्राणुओं को निष्क्रिय कर देता है, जिसके चलते निश्चित समय तक गर्भधारण नहीं हो पाया। लेकिन टैबलेट का असर खत्म होते ही, स्पर्म पहले जैसा हो जाता है।
यही वजह है कि ‘वील कॉर्नेल मेडिसिन’ के इस प्रयोग को काफी सफल माना जा रहा है। आने वाले समय में पुरुषों के गर्भनिरोधक के रूप में इसका इस्तेमाल दुनिया भर में हो सकता है।
दालचीनी से तेज होती है बुद्धि, स्टूडेंट को जल्दी याद होती है पढ़ाई
भारत में दालचीनी का इस्तेमाल स्वाद और सुगंध के लिए लंबे समय से किया जा रहा है। गर्म तासीर की दालचीनी सर्दियों में इम्यूनिटी बूस्ट करती है। अब एक नई रिसर्च में पाया गया कि दालचीनी से मानसिक विकास तेजी से होता है और याददाश्त भी मजबूत होती है।
'पैसेफिक न्यूरो साइंस' के रिसर्चर्स के मुताबिक दालचीनी में पाया जाने वाला ‘सीनेमेल्डिहाइड’ दिमाग के लिए काफी फायदेमंद होता है। इससे भूलने की बीमारी ठीक होती है।
रिसर्च के दौरान पढ़ाई करने वाले बच्चों को 40 दिनों तक दालचीनी चबाने को दिया गया। जिसके बाद पाया गया कि वो अपनी पढ़ाई बेहतर तरीके से कर रहे हैं और उनकी याददाश्त भी मजबूत हुई है।
रिसर्चर्स ने दालचीनी पर हो चुके पिछली 40 रिसर्च के भी अध्ययन किया। इसमें भी दालचीनी को मजबूत दिमाग के लिए जरूरी पाया गया।